b'\n_START_ARTICLE_\nAmorski asteroid\n_START_PARAGRAPH_\nAmorski asteroid ali Amorec je asteroid iz skupine blizuzemeljskih asteroidov, ki so jih poimenovali po asteroidu Amor. Asteroidi te skupine se pribli\xc5\xbeajo tirnici Zemlji, a je ne pre\xc4\x8dkajo._NEWLINE_Ve\xc4\x8dina Amorcev pa pre\xc4\x8dka tirnico Marsa. Obstaja domneva, da sta bili dve Marsovi luni (Deimos in Fobos) v\xc4\x8dasih Amorca, ki pa sta zaradi privla\xc4\x8dne sile Marsa postali luni._NEWLINE_Najbolj znan asteroid te skupine je Eros, ki ga je najprej obkro\xc5\xbealo, nato pa je na njem pristalo vesoljsko plovilo NEAR Shoemaker. Eros je v prvi polovici 20. stoletja odigral zelo pomembno vlogo pri dolo\xc4\x8devanju velikosti Oson\xc4\x8dja, saj je Jones z njegovo paralakso ob opoziciji leta 1931 dolo\xc4\x8deval astronomsko enoto._NEWLINE_Danes je znanih ve\xc4\x8d kot 1200 Amorcev, ki se po zna\xc4\x8dilnostih delijo na \xc5\xa1tiri podskupine. Malo manj kot 200 jih je o\xc5\xa1tevil\xc4\x8denih in ve\xc4\x8d kot 50 so jih poimenovali.'